ঢাকা, ৮ জুলাই (শীর্ষ  নিউজ ডটকম): দীর্ঘ ধারাবাহিক নাটক টার্মিনালে প্রথমবারের মতো জুটি বাধলেন হিল্লোল ও লাক্স তারকা মৌসুমী হায়দার। শফিকুর রহমান শান্তনু রচিত ও সকাল আহমেদ পরিচালিত এ ধারাবাহিকটি প্রতি সোম, মঙ্গল ও বুধবার এনটিভিতে প্রচারিত হচ্ছে।  নাটকের গল্পে ড. এনামুল হক একজন ধনাঢ্য কৃপণ ব্যক্তি। তার একমাত্র ছেলে হিল্লোল। পড়ালেখা শেষ করে ব্যবসা করতে গিয়ে কৃপণ বাবার কাছ থেকে কোনো আর্থিক সহায়তা পায় না সে। তাই বন্ধু পিয়ালকে নিয়ে বাবার সিন্দুক লুটের পরিকল্পনা করে। কিন্তু আপত্তি জানায় প্রেমিকা মৌসুমি। বিষয়টি নিয়ে দ্বিধাগ্রস্ত  হিল্লোল। এ সময় ঘটে যায় অঘটন। হিল্লোলোর পরিকল্পিত নির্দিষ্ট তারিখেই চুরি হয় হিল্লোলের বাবার সিন্দুক। এসবের কিছুই জানে না হিল্লোল। ওদিকে টাকার হৃদরোগে আক্রান্ত হয়ে হাসপাতালে যায় এনামুল হক। পুলিশ খুঁজতে থাকে মূল আসামিকে। সন্দেহজনকভাবে আটক করা হয় হিল্লোলকে। এভাবে নাটকের গল্প এগিয়ে যায়।  হিল্লোল ও মৌসুমীর অভিনিত পর্বগুলোর অনেকাংশ চিত্রায়িত হয়ে গেছে উত্তরার বিভিন্ন লোকেশানে। এ মাসের শেষের দিকে পর্বগুলোর প্রচার শুরু হবে। নাটকের অন্যান্য শিল্পীরা হলেন- শিরিন আলম, ইলোর গহর, তানিয়া আহমেদ, রোমানা, বিন্দু,  জেনি, নাফিজা, রাহা, তাহসিন, ইশানা, রাখি, মাশিহাত,ফজলুর রহমান বাবু, ডা. এজাজ, আ খ ম হাসান, মিশু সাব্বির, নাইম, তমাল, উৎপল, আলমগীর, বাদল প্রমুখ।  (শীর্ষ নিউজ ডটকম/এমএইচ/এনডিএস/২১.৫৫ ঘ.)